Alaska kalidro

La Alaska kalidro, Calidris mauri, estas tre eta kalidro kaj eta vadbirdo de la familio de Skolopedoj kaj ordo de Ĥaradrioformaj.

 Disvastiĝo 
Tiu kalidro reproduktiĝas en tundro de orienta Siberio kaj Alasko de kie venas ties nomo. Ĝi migras al ambaŭ marbordoj kaj sudo de Usono, Meksiko, Centra Ameriko kaj la Karibo kaj nordo de Suda Ameriko ĉe Kolombio. Ĝi estas tre rara vagulo en okcidenta Eŭropo. Tiu estas la plej abunda vadbirdo en okcidenta Usono kun populacio de ĉirkaŭ 3,5 milionoj; multnombro de tiu birdo povus malpliiĝi pro poluado kaj aliaj kialoj ĉe haltejoj dum migrado.

 Aspekto 
Plenkreskuloj estas ĉirkaŭ 16 cm longaj kaj pezas ĉirkaŭ 25 g kaj havas malhelajn krurojn kaj mallongan maldikan bekon, kiu estas pli fajna kaj iomete subenkurba pinte kaj larĝa ĉebaze. Estas blanka superokula strio. La korpo estas bruna supre kaj blanka sube. Ili estas ruĝbrunaj ĉekrone. Inoj estas iomete pli grandaj kaj havas bekon iomete pli longan. Tiu birdo povas malfacile diferenciĝi disde aliaj similaj etaj vadbirdoj, speciale de la pigmea kalidro. Konfuzo okazas ĉefe en vintra plumaro, kiam ambaŭ specioj estas tute grizaj. La Alaska kalidro atingas vintran plumaron pli frue en aŭtuno ol la Pigmea kalidro.

 Kutimoj 
La Alaska kalidro konstruas neston surplenke, kutime inter plantaro. La masklo faras kelkajn truojn; la ino elektas unu kaj tie demetas 3 ĝis 5 ovojn. Ambaŭ gepatroj kovas; la ino povas formigri antaŭ eloviĝo. La masklo kaj foje la ino prizorgas la idojn, kiuj tujtuje sin mem nutras.

La Alaskaj kalidroj sin nutras en kotejoj, bekoplukante laŭ esploro per la beko aŭ laŭ rigarda serĉado. Ili sin nutras ĉefe per insektoj, etaj krustuloj kaj moluskoj; foje iom da planta materialo. Ili sin nutras en aroj per rapidaj movoj kvazaŭ tiuj de kudromaŝino. Ili flugas ankaŭ en aroj per rapidaj kaj sendirektaj kolektivaj movoj.

Ili vivas 9 jarojn.

 Referencoj 


 Eksteraj ligiloj 

 Kanada tttejo pri naturmedioj 
 Reta identiga artikolo pri tiu specio kaj aliaj etaj kalidroj 
 Informaro pri la specio Alaska kalidro - Laboratorio Cornell pri Ornitologio
 Alaska kalidro - Calidris mauri  - Birdidentigejo USGS Patuxent
 Informaro pri la Alaska kalidro - Birdoj kaj Birdumo ĉe Suda Dakoto

Kategorio:Skolopedoj
Kategorio:Birdoj de Nordameriko